Beseerde treindrywer bestuur na stasie vir hulpKennisgewing wat Prasa in treinstasies opgesit het Willem Spence (52), ŉ treindrywer van die Passasierspooragentskap van Suid-Afrika (Prasa), het met stukke glas in sy oë na veiligheid gery nadat ŉ aanvaller die voorste venster van sy trein met ŉ baksteen stukkend geslaan het. Sonja Carstens, woordvoerder van die United National Transport Union (Untu), het in ŉ verklaring gesê die voorval het plaasgevind toe Spence by Du Toit-treinstasie naby Stellenbosch in die Wes-Kaap aangekom het. “Spence bestuur al die afgelope 27 jaar lank treine. Hy het stadig gery en het omstreeks 11:45 verby ŉ plakkerskamp langs die stasie gery toe hy die aanvaller voor hom op die spoor sien,” het sy verduidelik. “Die baksteen het sy venster gebreek. Stukke glas het in sy oë beland en hy is oor sy gesig en arms gesny. Hy het egter besluit om met sy beserings na Stellenbosch-stasie te ry toe hy nie enige polisiebeamptes of veiligheidswagte by Du Toit-stasie kon sien wat hom kon help nie. Sy trein was vol pendelaars.” By Stellenbosch-stasie het polisiebeamptes en veiligheidswagte Spence gehelp. “Hy is na ŉ hospitaal geneem waar stukke glas uit sy oë verwyder is. Hy is vir ŉ week lank op siekteverlof geplaas waarna die dokter weer sy oë sal ondersoek,” het Carstens bygevoeg. “Dit word lewensgevaarlik om ons treine te bestuur,” het Spence aan Steve Harris, algemene sekretaris van die vakbond, gesê. “Ons loop deur onder misdadigers wat weet ons is sagte teikens. As treindrywers kan ons nie meer op normale treinveiligheid en die veiligheid van ons passasiers fokus nie. Ons moet deurgaans op die uitkyk wees vir misdadigers.” Spence het vantevore as ŉ treindrywer op die berugte sentrale lyn tussen Kaapstad en Khayelitsha gewerk, maar het Prasa se menslikhulpbronnedepartement versoek om ŉ oorplasing te reël na die “veilige” roete, nadat hy ŉ paar keer op die sentrale lyn aangeval is. Volgens Harris is aanvalle op treinpersoneel nie meer beperk tot spesifieke roetes nie. “Untu het die afgelope drie maande verskeie voorvalle op verskeie roetes in die Wes-Kaap, KwaZulu-Natal en Gauteng aangemeld. Untu sal môre [Maandag] met ons regspan vergader en aansoek doen om ŉ dringende interdik om Prasa en die SAPD te dwing om treinbemanning en pendelaars op treine te beskerm,” het hy gesê. “Die vakbond het al herhaaldelik gewaarsku dat dit ŉ oorlog is op die spoorlyne, maar dit wil voorkom of Prasa, die minister van vervoer en die Suid-Afrikaanse regering, eers nóg onskuldige belastingbetalers wil sien sterf voor hulle enigiets aan die situasie gaan doen. Die situasie is nou só erg, dat die enigste oplossing sal wees om die Suid-Afrikaanse Nasionale Weermag te ontplooi om ons spoorlyne te beveilig.” Untu het bewyse dat Prasa kennisgewings in Desember 2015 by spoorwegstasies vertoon het waarin “toenemende voorvalle van aanrandings op personeel, insluitend kliëntediens, treinbemanning en veiligheidspersoneel ten sterkste veroordeel word”. Pendelaars word gedreig dat indien dié gedrag sou voortduur, treindienste opgeskort sal word. “Dit word nie gedoen nie,” het Harris verduidelik. Untu en sy federasie, Fedusa, het verlede jaar op 12 November adjunkpresident Cyril Ramaphosa van die situasie ingelig en hom versoek om in te gryp en dié noodsaaklike nasionale bate te beskerm wat daagliks miljoene werkers na en van die werk vervoer. Ramaphosa het nog nie reageer nie.